מייק ג'ונסון

ג'יימס מייקל ג'ונסון (באנגלית: James Michael Johnson; נולד ב-30 בינואר 1972) הוא פוליטיקאי ומשפטן אמריקאי, המכהן כיושב ראש בית הנבחרים של ארצות הברית מאז 2023, וחבר בית הנבחרים של ארצות הברית מטעם מחוז הקונגרס הרביעי של מדינת לואיזיאנה מאז 2017. ג'ונסון, שנבחר לראשונה בבחירות 2016, מייצג מחוז בחירה שבתוכו שוכנת העיר שריבפורט, מהגדולות שבערי לואיזיאנה.

ביוגרפיה 
ג'ונסון נולד בשריבפורט, הבכור מבין ארבעת ילדיהם של ג'ין ג'ונסון וג'יימס פטריק ג'ונסון המנוח, לוחם אש שהקים מוסד ללא כוונת רווח ע"ש שותפו פרסי ג'ונסון שנפל בעת מילוי תפקידו כלוחם אש. אביו גם הוא נכווה באורח אנוש והיה לנכה. אימו הייתה בת 17 כאשר נולד ולו שני אחים ואחות הצעירים ממנו. 

במהלך לימודיו התיכוניים היה חבר בתוכנית מנהיגות המתמקדת בחקר הפוליטיקה של ארצות הברית, וב-1990 השלים את לימודיו התיכוניים בתיכון קפטן שרב שבעיר הולדתו. לאחר מכן קיבל תואר ראשון במנהל עסקים מאוניברסיטת המדינה של לואיזיאנה שבבאטון רוז'. כמו כן, לג'ונסון תואר שני במשפטים מאותה האוניברסיטה.

טרם היבחרו לקונגרס היה ג'ונסון שותף במשרד עורכי דין ועורך דין בכיר ב"קרן ההגנה של אליאנס", המתארת עצמה כ"ארגון הסברה המוקדש לחופש דת, לערכי משפחה מסורתיים ולערך וקדושת החיים". ג'ונסון סיפק ייעוץ משפטי לנאשמים ממדינת לואיזיאנה בתובענה ייצוגית שהוגשה נגד המדינה בעניין חוקתיות האיסור המדינתי על נישואים של זוגות מאותו המין הן ב-2004 והן ב-2015. ב-21 בפברואר 2015 התמודד ג'ונסון ללא התנגדות בבחירות ביניים לבחירת יורשו של ג'ף ר. תומפסון, רפובליקני שהתפטר מבית הנבחרים של לואיזיאנה לשם תפקידו כשופט. הבחירות בוטלו כאשר ג'ונסון היה היחיד שהגיש טפסי התמודדות לתפקיד. ג'ונסון נבחר מחדש ב-24 באוקטובר 2015, פעם נוספת ללא התנגדות.

ב-10 בפברואר 2016 הודיע ג'ונסון על מועמדותו לייצוג מחוז הקונגרס הרביעי של לואיזיאנה בבית הנבחרים של ארצות הברית, שבמשך שמונה שנים יוצג בידי ג'ון פלמינג , שבחר להתמקד במאמציו להיבחר אל הסנאט של ארצות הברית. בבחירות שנערכו ב-10 בדצמבר אותה שנה גבר ג'ונסון על התובע העירוני של שריבפורט, מועמד המפלגה הדמוקרטית מרשל ג'ונס, משגרף 65% מקולות הבוחרים. ב-3 בינואר 2017, עם התכנסות הקונגרס ה-115 של ארצות הברית, ג'ונסון הושבע לתפקידו כחבר בית הנבחרים האמריקאי. 3 ימים לפני בחירתו לתפקיד, נפטר אביו מסרטן. 

ג'ונסון נמנה בין תומכיו של ממשל דונלד טראמפ. ב-19 במאי 2021 הצביע ג'ונסון יחד עם יתר הנהגת הרפובליקנים בקונגרס ה-117 נגד הקמת ועדת חקירה שתחקור את ההסתערות על הקפיטול ב-6 בינואר 2021. 35 רפובליקנים חברו לכל 217 הדמוקרטים בבית הנבחרים בתמיכה להקמת ועדה זו.

ב-24 באוקטובר 2023, אחרי ששלושת המועמדים הקודמים שהעמידה המפלגה הרפובליקנית להחליף את יושב ראש בית הנבחרים של ארצות הברית המודח, קווין מקארתי, פרשו מהמירוץ בגלל חוסר היכולת להשיג את הרוב הדרוש בהצבעה במליאת בית הנבחרים, נבחר ג'ונסון בהצבעה חשאית להיות המועמד הרביעי מטעם המפלגה הרפובליקנית. ב-25 באוקטובר 2023 התמודד מול מנהיג המיעוט הדמוקרטי, האקים ג'פריס על התפקיד ונבחר ברוב של 220 מול 209. הוא יושב הראש בית הנבחרים הראשון שמגיע מלואיזיאנה וחבר בית הנבחרים שכיהן הכי פחות בבית הנבחרים בטרם נבחר לתפקיד יושב הראשון מזה 140 שנה. היחיד שכיהן פחות ממנו היה ג'ון גריפין קרליסל, שנבחר ב-1883 לתפקיד יושב הראש אחרי תקופת כהונה של 6 וחצי שנים בלבד.

עמדות

הפלות
ג'ונסון מתנגד להפלות והתנגד לפסק דין רו נגד וייד. הוא תמך בהצעות חוק האוסרת הפלות.

זכויות להט"ב 
ג'ונסון הוא מתנגד מוצהר להומוסקסואליות ומתנגד לפסק דין אוברגפל נגד הודג'ס.

יחסי חוץ 
ב-2020 ביקר ג'ונסון בישראל במסגרת משלחת חברי פרלמנט, במהלך הביקור סייר בירושלים בין היתר בכותל המערבי והר הבית. במלחמת חרבות ברזל הצהיר שיעביר בקונגרס של ארצות הברית הצעת תמיכה בישראל.

ג'ונסון תמך בהפסקת הסיוע הצבאי האמריקאי לאוקראינה במלחמתה עם רוסיה. עם זאת, בעקבות בחירתו ליושב ראש בית הנבחרים, ג'ונסון אמר כי הוא "פתוח לשיחות" בנוגע לבקשת הנשיא ג'ו ביידן לכספים נוספים כדי לסייע ל"מתקפת הנגד האוקראינית נגד רוסיה".

חיים אישיים 
ג'ונסון נשוי לקלי לארי, מורה לשעבר ומרצה ליחסים בתוך המשפחה. לזוג 4 ילדים. 

הזוג משתייך לזרם אוונגליזם בנצרות.

קישורים חיצוניים 

 

 אתר האינטרנט האישי של ג'ונסון

הערות שוליים

עורכי דין אמריקאים
חברי בית המחוקקים המדינתי של לואיזיאנה
חברי בית הנבחרים של ארצות הברית מטעם המפלגה הרפובליקנית
חברי בית הנבחרים של ארצות הברית מלואיזיאנה
חברי הקונגרס ה-115 של ארצות הברית
חברי הקונגרס ה-116 של ארצות הברית
חברי הקונגרס ה-117 של ארצות הברית
חברי הקונגרס ה-118 של ארצות הברית
אמריקאים שנולדו ב-1972
יושבי ראש בית הנבחרים של ארצות הברית
בוגרי אוניברסיטת המדינה של לואיזיאנה